Stakende munisipale werkers plunder Tshwane se hoofkantoor | Maroela Media
Die werkers het onder meer die Tshwane-metro se hoofkantoor geplunder. (Foto: Tshwane-metroraad)
Die administrateur van die Tshwane-metroraad, Mpho Nawa, het die vernielsugtige gedrag deur stakende Samwu-lede in Pretoria ten sterkste veroordeel.
Die stakers het Dinsdag die owerheid se hoofkantoor, Tshwane House, geplunder, asblikke omgekeer en die strate met rommel besaai.
"Die reg om te staak word deur die Grondwet beskerm, maar niemand het die reg om die munisipaliteit se eiendom te beskadig en die strate te bemors nie. Die gedrag grens aan misdadigheid," het Nawa gesê.
"Ons hoop die polisie doen hulle werk en laat die skuldiges aan die pen ry."
Awie Erasmus, die VF Plus-woordvoerder in die Tshwane-metroraad, het ook die skade wat tydens die onwettige staking aangerig is, gekap. Die party eis boonop dat Samwu se leiers aanspreeklikheid daarvoor aanvaar.
Die spesiale plaaslike arbeidsforum het eergister met Tshwane se administrateurs, verteenwoordigers van Samwu en die vakbond Imatu vergader om die inwerkingstelling van 'n 6,25%-verhoging te bespreek, asook die inwerkingstelling van 'n gesamentlike normeringsooreenkoms.
Die kwessies het oorgestaan van 'n vorige vergadering, maar die saak is weer nie afgehandel nie nadat Samwu se leiers uit die vergadering gestap en 'n kworum nie bereik kon word nie.
Volgens Erasmus het Samwu aangedring op bykomende vergoeding wat nog nie uitbetaal is nie. Die betalings moet gedoen word omdat die metroraad se gradering van vlak 9 na vlak 10 opgeskuif het, wat beteken dat hoër salarisse terugwerkend betaal moet word.
Hy sê wanneer 'n arbeidsgrief ontstaan moet soos Samwu die voorskrifte soos enige ander vakbond volg en mag daar nie tot geweld oorgegaan word nie.
"Die situasie in geheel laat rooi ligte oor die stad se finansies flikker. Waar die administrateurs vroeër aangedui het dat 'n betaling wel gemaak sal word, word dit nou teruggehou," het Erasmus gesê.
"Die VF Plus maan die administrateurs om die situasie vinnig en oordeelkundig op te los aangesien dienslewering hierdeur verder verswak word."
Belaglik! Daar word geen werk gedoen nie maar hulle verwag soos altyd n verhoging! Ons is al moeg gesukkel met die Munisipaliteit
Dis tyd dat Pretoria se belastingbetalers beheer neem oor hul stad. Betaal AL die kaders betrokke by skade af en kla SAMWU aan vir skadevergoeding.
Ek kan nie verstaan dat hierdie spul altyd alles moet afbreek nie…..
Die Tshwane Metro Polisie wag al hoe lank vir die geld wat aan hulle uitbetaal moet word maar Tshwane sloer en dit word net nie gedoen nie. Ek stem nie saam met die plundery nie maar die Metro Polisie MOET WERK want die leiers sit agteroor in hulle stoele en doen niks. Dit gaan nie ophou alvorens hul hul "backpay" kry wat nou al hoe lank sloer nie. Daar is nou ewe skielik nie geld nie. Wat het van die geld geword? Weet ek gaan swak kommentaar kry maar betaal die geld uit anders gaan dit net baie erg raak.… Lees meer »
Hier is iets om aan te dink. SA eis dat die leier/oud leier instaan vir misdade gepleeg onder hulle toesig. Netso behoort die leiers van so n vakbond beboet te word vir sulke misdade.